b'\n_START_ARTICLE_\nBombegrunden\n_START_PARAGRAPH_\nBombegrunden er et areal i sydlige del af Taarb\xc3\xa6k ud til \xc3\x98resundskysten.  Den fik sit navn, fordi tyske tropper under 2. Verdenskrig bombede et hus p\xc3\xa5 grunden, som de mist\xc3\xa6nkte for at blive brugt af modstandsbev\xc3\xa6gelsen (1944). Dette var noget tyskerne havde ret i, for i 1944 oprettede modstandsgruppen \xe2\x80\x9cHolger Danske\xe2\x80\x9d 14 mindre hovedkvarterer, hvor en af dem var p\xc3\xa5 denne adresse. I dag er Bombegrunden fredet._NEWLINE_Stranden er omkring 40 meter lang og to meter bred; Vanddybden er lav, med sandbund med grus og sten f\xc3\xa5 steder_NEWLINE_Bombegrunden var bebygget med en villa, hvor en j\xc3\xb8disk familie boede, indtil den blev spr\xc3\xa6ngt i luften af tyskerne under 2. Verdenskrig. Villaen var ejet af en j\xc3\xb8disk familie, som flygtede til Sverige grundet Hitlers fremf\xc3\xa6rd i Europa. Huset stod derfor tomt ved krigsudbruddet, og blev under krigen benyttet af danske j\xc3\xb8der, som ventede p\xc3\xa5, at kunne flygte til Sverige. Dette blev opdaget af Gestapo (Geheime Staatspolizei, dansk: hemmelige statspoliti), der som h\xc3\xa6vn spr\xc3\xa6ngte villaen i luften d. 11. november 1944. _NEWLINE_Efter krigsafslutningen kom den j\xc3\xb8diske familie tilbage til Danmark, men villaen blev ikke genopf\xc3\xb8rt, og familien fik en krigsskadeerstatning._NEWLINE_Det siges ogs\xc3\xa5, at huset ogs\xc3\xa5 blev anvendt som v\xc3\xa5bendepot, og at der under krigen var blevet udgravet en tunnel fra k\xc3\xa6lderen over Vedb\xc3\xa6k Strandvej og til Eremitageparken.\n_START_SECTION_\nFredning\n_START_PARAGRAPH_\nI 1946 afsagde Fredningsn\xc3\xa6vnet en dom der l\xc3\xb8d p\xc3\xa5, at der skulle \xc3\xa5bnes mulighed for en fremtidig udvidelse af Bellevue Strandpark mod nord mellem Taarb\xc3\xa6k Strandvej og \xc3\x98resund til og med Bombegrunden._NEWLINE_I 1948 besluttede Overfredningsn\xc3\xa6vnet, at oph\xc3\xa6ve fredningen for bebyggelsen mellem Bellevue Strandpark og Bombegrunden, men at stadf\xc3\xa6ste den for Bombegrunden med den begrundelse, at fredningen af Bombegrunden sk\xc3\xb8nnes at v\xc3\xa6re af v\xc3\xa6sentlig betydning for almenheden, da den \xc3\xa5bner befolkningens adgang til \xc3\x98resundskysten._NEWLINE_Statsskovv\xc3\xa6senet udtrykte inden fredningens gennemf\xc3\xb8relse, at en fredning af \xe2\x80\x9cBombegrunden\xe2\x80\x9d var s\xc3\xa6rdeles interessant af hensyn til Cottageparken, og Bombegrunden blev herefter overtaget af statsskovv\xc3\xa6senet. Statsskovv\xc3\xa6senet en statslig virksomhed som forvalter statsejede skovejendomme. _NEWLINE_I 1989 afstod J\xc3\xa6gersborg Statsskovdistrikt Bombegrunden til Lyngby-Taarb\xc3\xa6k Kommune med en aftale om, at Lyngby-Taarb\xc3\xa6k Kommune kunne udstykke og bebygge Bombegrunden, s\xc3\xa5fremt at n\xc3\xb8dvendige tilladelser dertil kan opn\xc3\xa5s, og s\xc3\xa5fremt at Statsskovdistriktet f\xc3\xa5r udbetalt forskelsv\xc3\xa6rdien mellem omr\xc3\xa5dets nuv\xc3\xa6rende anvendelse og de aftalte udvidede form\xc3\xa5l._NEWLINE_Denne aftale blev indg\xc3\xa5et, selv om Skov- og Naturstyrelsen i brev af 2. marts 1989 meddelte f\xc3\xb8lgende: \xe2\x80\x9cSkov- og Naturstyrelsen kan tiltr\xc3\xa6de, at Bombegrunden afst\xc3\xa5es under respekt af Overfredningsn\xc3\xa6vnskendelsen af 14.10.1948 om offentlig adgang og forbud mod bebyggelse.\xe2\x80\x9d_NEWLINE_I 1990 anbefalede formanden for byplanudvalget i Lyngby-Taarb\xc3\xa6k Kommune at fredningen blev oph\xc3\xa6vet og grunden bebygget med den begrundelse, at fredningen er en reminiscens fra et samlet fredningsprojekt. Det f\xc3\xb8rte til voldsomme protester fra b\xc3\xa5de Danmarks Naturfredningsforening og beboere i Taarb\xc3\xa6k, s\xc3\xa5 kommunen opgav at f\xc3\xa5 fredningen oph\xc3\xa6vet og grunden udstykket.'